Mindeord for Torben Rasmussen

Det er med sorg, bestyrelsen har modtaget underretningen om, at vores tidligere formand for ejerforeningen gennem mange år Torben Rasmussen gik bort den 23. december 2022.

Torben var en af de afgørende drivkræfter bag stiftelsen af ejerforeningen i Aygün, og en væsentlig årsag til, at foreningen kom så godt fra start og komplekset hurtigt blev velfungerende.

Torben havde sine meninger, og var ikke bange for at give dem til kende, men trods hans til tider lidt bryske facon, var det svært ikke at få øje på det bløde, omsorgsfulde og meget hjælpsomme menneske, han var, når man lærte ham lidt bedre at kende.

Vi husker ham også for han humoristiske væsen og udstrakte tålmodighed med børnene, som han godmodigt lod sig drille.

Han var en virkelig ildsjæl, når der var noget, han brændte for, og han var i stand til få ting til at ske omkring sig, om det så var at få leveret vand i poolen af det lokale brandvæsen eller reparationer og forbedringer i komplekset. Desuden var han ikke bleg for at yde en håndsrækning til folk, der havde mindre end han selv.

Torben blev 78 år. Han efterlader sig hustruen Britta samt børn og børnebørn.

Æret være hans minde.

På bestyrelsens vegne

Ulla Greibe